IэмалыщIэхэр къагъэсэбэпмэ
Бахъсэн районым иджыблагъэ щызэхашащ сабий садхэмрэ пэщIэдзэ классхэмрэ щылажьэ егъэджакIуэхэм я зэIущIэ щхьэпэ. Ар къызэрагъэпэщащ пэщIэдзэ еджапIэхэм ядэлажьэу районым щыIэ методкабинетымрэ КъБКъУ-м егъэджакIуэхэм я щIэныгъэм щыхагъахъуэ и институтымрэ.
Къэралым егъэджэныгъэм щIэуэ хилъхьа Iуэхугъуэхэм, егъэджакIуэхэмрэ еджакIуэхэмрэ а пщэрылъыр зэрызэфIахыфым, къалэнхэм зэрыпэлъэщым теухуат зэхыхьэр. Абы кърихьэлIат егъэджакIуэ 40.
«Академкнига/Учебник» тхылъ тедзапIэм и лэжьакIуэ, зэIущIэр езыгъэкIуэкIа Камень Наталие утыку кърихьащ «ПэщIэдзэ еджапIэхэм я къэкIуэнур» зи фIэщыгъэ тхылъ гъэщIэгъуэнхэр.
— Мы тхылъхэр сэбэп хъунущ ди сабийхэм я гупсысэкIэм зиужьынымкIэ, я зэфIэкIым хэгъэхъуэнымкIэ, еджэныгъэр нэхъ щIэщыгъуэ ящыхъунымкIэ, — жиIащ Наталие.
Апхуэдэу абы къыхигъэщащ зи гугъу ищIа тхылъхэм я фIыгъэкIэ сабийр бзэм, литературэм, гъуазджэмрэ макъамэмрэ, нэгъуэщIхэми зэрыдебгъэхьэхыфынур, егъэджакIуэхэм я къалэныр ящыгъэпсынщIэнымкIэ ахэр зэрыIэмал гъуэзэджэр. ЕгъэджакIуэхэм я упщIэхэми жэуап купщIафIэхэр яритащ Камень Наталие.
ЩIэныгъэм щыхагъахъуэ институтым пэщIэдзэ еджапIэхэмкIэ и кафедрэм и унафэщIым и къуэдзэ Керженцевэ Анни кърихьэлIахэм яжриIащ егъэджэныгъэм халъхьа IуэхугъуэщIэхэм я фIыгъэкIэ сабийхэм я зэфIэкIым зэрыхагъэхъуэнур, ахэр Iэмал зэхуэмыдэхэмкIэ еджэным зэрыдрагъэхьэхыфынур.
АБАЗЭ Лерэ.
